ფეგერაშის მასივი
ფეგერაშის მასივი (რუმ. Munţii Făgăraşului) — მთის მასივი სამხრეთ კარპატებში. გადაჭიმულია რუმინეთის ცენტრალურ ნაწილში დაახლოებით 60 კმ-ზე. მასზე აღმართულია რუმინეთის ყველაზე მაღალი მწვერვალი — მოლდოვიანუ (2544 მ). მოქცეულია მდინარე ოლტის ხეობასა და მდინარე დიმბოვიცის სათავეებს შორის. რელიეფში გვხვდება მყინვარული ტბები, ცირკები, კლდოვანი მწვერვალები. აგებულია მეტწილად კრისტალური ფიქლებით. 1700 მ-მდე შემოსილია წიფლის, მუხისა და წიწვოვანი ტყით, უფრო მაღლა არის სუბალპური და ალპური მცენარეულობა. განვითარებულია ტურიზმი, ალპინიზმი.